Kliniek afgebrand tydens Tembisa-betogingArgieffoto ŉ Kliniek is afgebrand en winkels is geplunder tydens ŉ betoging Dinsdagaand in Tembisa, Gauteng. Lt. Kay Makhubela, woordvoerder van die polisie, het gesê inwoners van die Winnie Mandela-informele nedersetting het betoog en paaie afgesper nadat onwettige elektrisiteitsverbindings afgesny is. “Die betoging het omstreeks 19:00 begin. ŉ Kliniek is afgebrand en elf voertuie wat op die perseel gestaan het, is ook aan die brand gesteek.” Volgens Makhubela het die betogers ook buitelanders se winkels geplunder. “’n Inwoner is in hegtenis geneem en van diefstal aangekla nadat hy in een van die winkels gevind is.” Die polisie ondersoek sake van kwaadwillige saakbeskadiging, diefstal en openbare geweld. Makhubela het gesê die polisie gaan voort om die area te monitor. Die verdagte sal binnekort in die Tembisa-landdroshof verskyn.